สังคมข่าวหุ้น
*MSCI เทบิ๊กแคปวันนี้
24 ก.พ. 2564

เกียรติก้อง ว่องไวยากร
*MSCI เทบิ๊กแคปวันนี้
*ตลาดหุ้นไทยวันนี้แนวโน้มเป็นไซด์เวย์ขาลง ต่อจากวานนี้ นักลงทุนกังวลทั้งเอ็มเอฟซีไอลดน้ำหนักหุ้นขนาดใหญ่ช่วงท้ายตลาดฯ และการเพิ่มทุนของกลุ่มโรงแรม รวมทั้งสายการบิน แต่ก็ยังมีข่าวดีวัคซีนลอตแรกมาถึงไทยแล้ววานนี้ ช่วยสร้างความมั่นใจให้กับนักลงทุนถึงแนวโน้มการฟื้นตัวทางเศรษฐกิจของไทย แนวรับ 1,480 จุด แนวต้าน 1,500 จุด
*SABUY วิ่งทะลุมิติ หลังประกาศผลประกอบการปี 63 ออกมาอย่างสวยงาม พร้อมเตรียมย้ายไปเทรดใน SET ในเดือนมีนาคมนี้ ใครที่คอยติดดอยก็รับกำไรไปถ้วนหน้า ทั้งราคาที่เหนือจอง และเงินปันผล รวมทั้งแจกวอร์แรนต์ให้ฟรี คุ้มจริง ๆ ด้านชูเกียรติ รุจนพรพจี ประธานเจ้าหน้าที่บริหาร SABUY ตั้งเป้า รายได้รวมจะเติบโตอย่างต่อเนื่องในอัตรา 25% พร้อมเปิดตัวพันธมิตรธุรกิจใหม่ เป็นบริษัทในเครือบริษัท KOVAN จากประเทศเกาหลีใต้
*DRT จ่ายปันผลนิวไฮรอบ 5 ปี หลังบอร์ดเคาะจ่ายปันผลงวดครึ่งปีหลังของปี 2563 อีก 0.22 บาทต่อหุ้น รวมทั้งปี DRT แจกปันผลให้แก่ผู้ถือหุ้นรวม 0.42 บาทต่อหุ้น นับว่าเป็นสถิติสูงสุดในรอบ 5 ปี โบรกฯ ประเมินราคาเป้าหมาย 7 บาท แนวโน้มผลประกอบการดี
*อรรถพล ฤกษ์พิบูลย์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) พร้อมด้วย นายวรวัฒน์ พิทยศิริ ประธานเจ้าหน้าที่บริหารและกรรมการผู้จัดการใหญ่ บริษัท โกลบอล เพาเวอร์ ซินเนอร์ยี่ จำกัด (มหาชน) และ นางสาวจิราพร ขาวสวัสดิ์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. น้ำมันและการค้าปลีก จำกัด (มหาชน) ร่วมเปิดตัวโครงการ G-Box ระบบกักเก็บพลังงานผ่านแบตเตอรี่ (Battery Energy Storage System) ขนาด 150 กิโลวัตต์ชั่วโมง (kWh) นำร่องติดตั้งในสถานีบริการน้ำมัน PTT Station สาขาหนองแขม รองรับ EV Station พร้อมโซลูชั่นจ่ายไฟฟ้าครอบคลุมกิจกรรมต่าง ๆ ภายในสถานี มุ่งสู่การบริหารจัดการพลังงาน เพื่อสร้างเสถียรภาพ และลดต้นทุนค่าไฟฟ้า รองรับกระแสยานยนต์ไฟฟ้า
*อนันต์ ตั้งตรงเวชกิจ ประธานเจ้าหน้าที่บริหาร บริษัท น้ำตาลบุรีรัมย์ จำกัด (มหาชน) หรือ BRR โชว์ผลการดำเนินงานปี 2563 เทิร์นอะราวด์ พลิกทำกำไรสุทธิเติบโต 101% หลังธุรกิจน้ำตาลสดใสจากปัจจัยการส่งออกที่เพิ่มขึ้นในจังหวะราคาตลาดโลกปรับตัว พร้อมบริหารจัดการด้านต้นทุนการผลิตที่มีประสิทธิภาพ ด้านบอร์ดไฟเขียวอนุมัติจ่ายเงินปันผลในอัตรา 0.06 บาทต่อหุ้น
*สมคิด วรรณลุกขี รองกรรมการผู้จัดการอาวุโส บมจ.เจริญโภคภัณฑ์อาหาร (CPF) เผยซีพีพร้อมสนับสนุนการส่งออกไข่ไก่ จากภาวะราคาไข่ไก่ตกต่ำ หลังเอ้กบอร์ด มีมติเห็นชอบแนวทางการแก้ไขปัญหาไข่ไก่ล้นตลาดและราคาตกต่ำ ด้วยการออกมาตรการเร่งผลักดันไข่ส่วนเกินภายในประเทศ จำนวน 100 ล้านฟอง โดยส่งออกไปยังตลาดต่างประเทศ (ภาคสมัครใจ) ภายในระยะเวลา 6 เดือน นับจากเดือนมีนาคม-สิงหาคม 2564
*ชารัด เมห์โรทรา ประธานเจ้าหน้าที่บริหาร บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือดีแทค เผยดีแทคชนะเลิศเครือข่ายมือถือที่ดาวน์โหลดเร็วที่สุดในไทย 2 ครั้งซ้อน  ตอกย้ำการขยายสัญญาณเน็ตความเร็วสูงเพื่อทุกคน ดีแทคขยายบริการ 4G-TDD และเพิ่มเทคโนโลยี Massive MIMO ทำให้การใช้งานดีกว่าเดิม 3 เท่า สำหรับในปี 2564 นี้ ได้นำคลื่น 700 MHz หรือคลื่นความถี่ต่ำมาเพิ่มความครอบคลุมสัญญาณทั้งในอาคารและพื้นที่ห่างไกล รวมทั้งยกระดับคุณภาพใช้งานของลูกค้าดีแทคให้ดีขึ้นกว่าเดิม รวมถึงนำเสนอบริการใหม่ของ 5G